b'\n_START_ARTICLE_\nIsto\xc4\x8dna Hercegovina\n_START_SECTION_\nPovijest\n_START_PARAGRAPH_\nHrvatsko je ime od starina nazo\xc4\x8dno u Isto\xc4\x8dnoj Hercegovini. U poimeni\xc4\x8dnom popisu sand\xc5\xbeaka vilajeta Hercegovina spominju se imena "Vukas sin Hrvatina, Bogdan sin Hrvata, Radoje sin Stjepana, Radi\xc4\x8d sin Vlatka, Vuka\xc5\xa1in sin Hrvatina"._NEWLINE_Podru\xc4\x8dje Hercegovine isto\xc4\x8dno od Neretve do 15. stolje\xc4\x87a se zvalo Humska zemlja (ili Zahumlje). To je bilo podru\xc4\x8dje Zahumske biskupije \xc4\x8dije je sredi\xc5\xa1te od 9. stolje\xc4\x87a bio Ston. Njegovim ulaskom u sastav Dubrova\xc4\x8dke Republike (1333.) biskupija prelazi u Trebinje. Kako su trebinjski biskupi povremeno pred Turcima bje\xc5\xbeali su u Dubrovnik i otok Mrkan (Trebinjsko-mrkanska biskupija) Papa je 1819. prebacio brigu za biskupiju u Dubrovnik, a od 1890. do danas nadle\xc5\xbean je mostarsko-duvanjski biskup. _NEWLINE_Po\xc4\x8detkom Drugog svjetskog rata ovdje je \xc5\xbeivjelo oko 30.000 vjernika, a 1990. upola manje. U Drugom svjetskom ratu i pora\xc4\x87u stradalo je 5000 ljudi, a preostalih desetak tisu\xc4\x87a stanovnika raseljeni su na razli\xc4\x8dite na\xc4\x8dine. Godine 1976. ukida se \xc5\xbeeljezni\xc4\x8dka pruga Gabela \xe2\x80\x93 Zelenika \xc5\xa1to je ubrzalo trend iseljavanja iz ovog kraja._NEWLINE_Po\xc4\x8detkom listopada 1991. godine JNA, pod srpskom kontrolom, je poru\xc5\xa1ila i spalila hrvatsko selo Ravno u tada\xc5\xa1njoj op\xc4\x87ini Trebinje \xc5\xa1to mnogi smatraju po\xc4\x8detkom rata u BiH.'